Keskustan puheenjohtaja, pääministeri Juha Sipilän mukaan sote-uudistuksessa on nyt käsillä ratkaisun hetket.

– Kaikissa suurissa uudistuksissa tulee lopulta vaihe, jolloin jäljellä on enää kaksi vaihtoehtoa. Joko tämä hanke viedään maaliin tai nostetaan kädet pystyyn ja todetaan, että ei tästä tulekaan mitään.

Sipilä sanoi, että edellinen hallitus nosti kädet pystyyn, mutta Suomella ei ole enää varaa samaan.

Sipilä herätteli keskustapäättäjiä kysymällä, kenen asialla he sotessa pohjimmiltaan ovat.

– Näemmekö yhteisen edun? Olemmeko pelastamassa julkisia palveluita? Vai olemmeko suurten kansainvälisten yritysten juoksupoikia?

"Me viemme uudistuksen maaliin"

Sipilä sanoi, että hän ymmärtää tuskaa, jota kuntapäättäjät kokevat, kun isot terveyspalveluyritykset tekevät tarjouksia kunnan terveyskeskuksesta tai vanhusten palvelutalosta.

Vastikään neljä Meri-Lapin kuntaa päätti laajasta terveyspalveluiden ulkoistuksesta Mehiläisen kanssa perustettavalle yhteisyritykselle.

Sipilän mukaan keskustapäättäjien on nyt kannettava vastuunsa uudistuksen toteuttamiseksi.

– Tässä asiassa meidän pitää olla järkähtämättömiä. Me viemme tämän uudistuksen maaliin kuten ennen viime vaaleja lupasimme.

*Lue myös: *

Asiantuntijat varoittavat kaaoksesta: Soten uudet tietojärjestelmät yhä liian hataralla pohjalla

Lapissa tehtiin historiaa: Kokonainen keskussairaala ulkoistetaan

Hallitus sai Meri-Lapin sote-pähkinän purtavaksi – valtuutetut päättivät jättiulkoistuksesta